amanoisuno/poet huggingface dataset:
中宗降誕日長寧公主滿月侍宴應制 李嶠
神龍見像日，仙鳳養雛年。大火乘天正，明珠對月圓。作新金篋裏，歌奏玉筐前。今日宜孫慶，還參祝壽篇。
奉和送金城公主適西蕃應制 李嶠
漢帝撫戎臣，絲言命錦輪。還將弄機女，遠嫁織皮人。曲怨關山月，妝消道路塵。所嗟穠李樹，空對小榆春。
侍宴長寧公主東莊應制 李嶠
別業臨青甸，鳴鑾降紫霄。長筵鵷鷺集，仙管鳳凰調。樹接南山近，煙含北渚遙。承恩咸已醉，戀賞未還鑣。
立春日侍宴內殿出剪綵花應制 李嶠
早聞年欲至，剪綵學芳辰。綴綠奇能似，裁紅巧逼真。花從篋裏發，葉向手中春。不與時光競，何名天上人。
奉和人日清暉閣宴群臣遇雪應制 李嶠
三陽偏勝節，七日最靈辰。行慶傳芳蟻，升高綴彩人。階前蓂候月，樓上雪驚春。今日銜天造，還疑上漢津。
奉和春日游苑喜雨應制 李嶠
仙蹕九成台，香筵萬壽杯。一旬初降雨，二月早聞雷。葉向朝隮密，花含宿潤開。幸承天澤豫，無使日光催。
春日侍宴幸芙蓉園應制 李嶠
年光竹裏遍，春色杏間遙。煙氣籠青閣，流文蕩畫橋。飛花隨蝶舞，豔曲伴鶯嬌。今日陪歡豫，還疑陟紫霄。
甘露殿侍宴應制 李嶠
月宇臨丹地，雲窗網碧紗。禦筵陳桂醑，天酒酌榴花。水向浮橋直，城連禁苑斜。承恩恣歡賞，歸路滿煙霞。
奉和七夕兩儀殿會宴應制 李嶠
靈匹三秋會，仙期七夕過。查來人泛海，橋渡鵲填河。帝縷升銀閣，天機罷玉梭。誰言七襄詠，重入五弦歌。
奉和九月九日登慈恩寺浮圖應制 李嶠
瑞塔千尋起，仙輿九日來。萸房陳寶席，菊蕊散花台。禦氣鵬霄近，升高鳳野開。天歌將梵樂，空裏共裴回。
閏九月九日幸總持寺登浮圖應制 李嶠
閏節開重九，真遊下大千。花寒仍薦菊，座晚更披蓮。刹鳳回雕輦，帆虹間彩旃。還將西梵曲，助入南熏弦。
奉和驪山高頂寓目應制 李嶠
步輦陟山巔，山高入紫煙。忠臣還捧日，聖後欲捫天。迥識平陵樹，低看華嶽蓮。帝鄉應不遠，空見白雲懸。
游禁苑陪幸臨渭亭遇雪應制 李嶠
同雲接野煙，飛雪暗長天。拂樹添梅色，過樓助粉妍。光含班女扇，韻入楚王弦。六出迎仙藻，千箱答瑞年。
幸白鹿觀應制 李嶠
駐蹕三天路，回旃萬仞溪。真庭群帝饗，洞府百靈棲。玉酒仙壚釀，金方暗壁題。佇看青鳥入，還陟紫雲梯。
送沙門弘景道俊玄奘還荊州應制 李嶠
三乘歸淨域，萬騎餞通莊。就日離亭近，彌天別路長。荊南旋杖缽，渭北限津梁。何日紆真果，還來入帝鄉。
酬和杜五弟晴朝獨坐見贈 李嶠
平明坐虛館，曠望幾悠哉。宿霧分空盡，朝光度隙來。影低藤架密，香動藥闌開。未展山陽會，空留池上杯。
同賦山居七夕 李嶠
明月青山夜，高天白露秋。花庭開粉席，雲岫敞針樓。石類支機影，池似泛槎流。暫驚河女鵲，終狎野人鷗。
送崔主簿赴滄州 李嶠
紫陌追隨日，青門相見時。宦遊從此去，離別幾年期。芳桂尊中酒，幽蘭下調詞。他鄉有明月，千里照相思。
寒食清明日早赴王門率成 李嶠
遊客趨梁邸，朝光入楚台。槐煙乘曉散，榆火應春開。日帶晴虹上，花隨早蝶來。雄風乘令節，餘吹拂輕灰。
和周記室從駕曉發合璧宮 李嶠
濯龍春苑曙，翠鳳曉旗舒。野色開煙後，山光澹月餘。風長笳響咽，川迥騎行疏。珠履陪仙駕，金聲振屬車。
和杜侍禦太清台宿直旦有懷 李嶠
貂冠朝彩振，烏署曉光分。欲嘯遷喬侶，先飛擲地文。庭虛麥雨潤，林靜蕙風熏。嵇駕終難仰，梁鳧且自群。
和杜學士江南初霽羈懷 李嶠
大江開宿雨，征棹下春流。霧卷晴山出，風恬晚浪收。岸花明水樹，川鳥亂沙洲。羈眺傷千里，勞歌動四愁。
晚景悵然簡二三子 李嶠
楚客秋悲動，梁台夕望賒。梧桐稍下葉，山桂欲開花。氣引迎寒露，光收向晚霞。長歌白水曲，空對綠池華。
送李邕 李嶠
落日荒郊外，風景正淒淒。離人席上起，征馬路傍嘶。別酒傾壺贈，行書掩淚題。殷勤禦溝水，從此各東西。
又送別 李嶠
岐路方為客，芳尊暫解顏。人隨轉蓬去，春伴落梅還。白雲度汾水，黃河繞晉關。離心不可問，宿昔鬢成斑。
餞駱四二首 李嶠
平生何以樂，鬥酒夜相逢。曲中驚別緒，醉裏失愁容。星月懸秋漢，風霜入曙鐘。明日臨溝水，青山幾萬重。甲第驅車入，良宵秉燭遊。人追竹林會，酒獻菊花秋。霜吹飄無已，星河漫不流。重嗟歡賞地，翻召別離憂。
春日游苑喜雨應詔 李嶠
園樓春正歸，入苑弄芳菲。密雨迎仙步，低雲拂禦衣。危花沾易落，度鳥濕難飛。膏澤登千庾，歡情遍九圍。
九日應制得歡字 李嶠
令節三秋晚，重陽九日歡。仙杯還泛菊，寶饌且調蘭。禦氣雲霄近，乘高宇宙寬。今朝萬壽引，宜向曲中彈。
二月奉教作 李嶠
柳陌鶯初囀，梅梁燕始歸。和風泛紫若，柔露濯青薇。日豔臨花影，霞翻入浪暉。乘春重遊豫，淹賞玩芳菲。
三月奉教作 李嶠
銀井桐花發，金堂草色齊。韶光愛日宇，淑氣滿風蹊。蝶影將花亂，虹文向水低。芳春隨意晚，佳賞日無暌。
四月奉教作 李嶠
暄鑰三春謝，炎鐘九夏初。潤浮梅雨夕，涼散麥風餘。葉暗庭幃滿，花殘院錦疏。勝情多賞托，尊酒狎林箊。
五月奉教作 李嶠
綠樹炎氛滿，朱樓夏景長。池含凍雨氣，山映火雲光。果院新櫻熟，花庭曙槿芳。欲逃三伏暑，還泛十旬觴。
六月奉教作 李嶠
養日暫裴回，畏景尚悠哉。避暑移琴席，追涼□□□。竹風依扇動，桂酒溢壺開。勞餌□飛雪，自可□□□。
八月奉教作 李嶠
黃葉秋風起，蒼葭曉露團。鶴鳴初警候，雁上欲淩寒。月鏡如開匣，雲纓似綴冠。清尊對旻序，高宴有餘歡。
九月奉教作 李嶠
曲池朝下雁，幽砌夕吟蛩。葉徑蘭芳盡，花潭菊氣濃。寒催四序律，霜度九秋鐘。還當明月夜，飛蓋遠相從。
十月奉教作 李嶠
白藏初送節，玄律始迎冬。林枯黃葉盡，水耗綠池空。霜待臨庭月，寒隨入牖風。別有歡娛地，歌舞應絲桐。
十一月奉教作 李嶠
凝陰結暮序，嚴氣肅長飆。霜犯狐裘夕，寒侵獸火朝。冰深遙架浦，雪凍近封條。平原已從獵，日暮整還鑣。
十二月奉教作 李嶠
玉燭年行盡，銅史漏猶長。池冷凝宵凍，庭寒積曙霜。蘭心未動色，梅館欲含芳。裴回臨歲晚，顧步佇春光。
和麹典設扈從東郊憶弟使往安西冬至日恨不得同申拜慶 李嶠
玉關方叱馭，桂苑正陪輿。桓嶺嗟分翼，薑川限饋魚。雪花含□晚，雲葉帶荊舒。重此西流詠，彌傷南至初。
馬武騎挽歌二首 李嶠
五日皆休沐，三泉獨不歸。池台金闕是，尊酒玳筵非。巷靜游禽入，門閑過客稀。唯餘昔年鳳，尚繞故樓飛。昔下天津館，嘗過帝子家。夜傾金屋酒，春舞玉台花。試馬依紅埒，吹簫弄紫霞。誰言東郭路，翻枉北門車。
武三思挽歌 李嶠
玉匣金為縷，銀鉤石作銘。短歌傷薤曲，長暮泣松扃。事往昏朝霧，人亡折夜星。忠賢良可惜，圖畫入丹青。
天官崔侍郎夫人吳氏挽歌 李嶠
寵服當年盛，芳魂此地窮。劍飛龍匣在，人去鵲巢空。簟愴孤生竹，琴哀半死桐。唯當青史上，千載仰嬪風。